b'\n_START_ARTICLE_\nGabriel Gamaliel Rislacki\n_START_PARAGRAPH_\nGabriel Gamaliel Rislacki, my\xc3\xb6s Rislachius tai Rislachi, (9. lokakuuta 1765 Oravainen \xe2\x88\x92 5. joulukuuta 1808 V\xc3\xa4nersborg, Ruotsi) oli suomalainen l\xc3\xa4\xc3\xa4k\xc3\xa4ri ja luonnontieteilij\xc3\xa4._NEWLINE_Rislackin is\xc3\xa4 Gabriel Rislackius oli Orismalan ruukin kirjanpit\xc3\xa4j\xc3\xa4 ja \xc3\xa4iti Catharina Westman. H\xc3\xa4n opiskeli Vaasan triviaalikoulussa 1776\xe2\x80\x931783. Ylioppilaaksi h\xc3\xa4n tuli 1783 Turun akatemiasta. Opiskelu akatemiassa j\xc3\xa4i pariin vuoteen, sill\xc3\xa4 Rislacki ryhtyi loviisalaisen varakkaan perillisen Jacob Wattrangin kotiopettajaksi. Kun t\xc3\xa4m\xc3\xa4 muutti perint\xc3\xb6tilalleen Bj\xc3\xb6rnlundaan S\xc3\xb6dermanlandiin, Rislacki muutti mukana._NEWLINE_Rislacki aloitti l\xc3\xa4\xc3\xa4ketieteen opinnot Uppsalan yliopistossa 1790 ja valmistui 1799 l\xc3\xa4\xc3\xa4ketieteen kandidaatiksi. V\xc3\xa4it\xc3\xb6ksen aiheena oli kapinlauluhaukka (Melierax canorus, siihen aikaan Falco canorus). 1804 h\xc3\xa4n valmistui l\xc3\xa4\xc3\xa4ketieteen tohtoriksi ja opiskeli sitten vuoteen 1808 kirurgiaa Lontoossa ja K\xc3\xb6\xc3\xb6penhaminassa. Opinnot kustansi Wattrang. Rislacki valmistui viel\xc3\xa4 kirurgian maisteriksi Tukholmassa 1806._NEWLINE_Rislacki toimi kuningas Kustaa IV Aadolfin henkil\xc3\xa4\xc3\xa4k\xc3\xa4rin\xc3\xa4 Pommerin sodassa. 1806 kuningas nimitytti h\xc3\xa4net ensimm\xc3\xa4iseksi hovil\xc3\xa4\xc3\xa4k\xc3\xa4riksi ja 1808 h\xc3\xa4net nimitettiin ylil\xc3\xa4\xc3\xa4k\xc3\xa4riksi Ruotsin l\xc3\xa4nsiarmeijaan. Toimittuaan t\xc3\xa4ss\xc3\xa4 virassa puolisen vuotta Rislacki sairastui todenn\xc3\xa4k\xc3\xb6isesti pilkkukuumeeseen tai lavantautiin ja kuoli V\xc3\xa4nersborgissa 5.12.1808._NEWLINE_Wattrang lahjoitti Rislackin noin 400 eri lajia k\xc3\xa4sitt\xc3\xa4v\xc3\xa4n lintukokoelman Turun akatemialle vuonna 1814, jossa sit\xc3\xa4 s\xc3\xa4ilytettiin Museum Rislachianium -nimisen\xc3\xa4 aineistona. T\xc3\xa4m\xc3\xa4 kokoelma tuhoutui Turun palossa 1827.'